钦定古今图书集成/方舆汇编/职方典/第1124卷 > 《游武昌西山记》王廷陈
## 钦定古今图书集成/方舆汇编/职方典/第1124卷 > 《游武昌西山记》王廷陈

辛卯秋七月，磐滨李子、龙津黄子按黄以暇日游武
昌之西山，玉泉张子、五丘王子及予从。既渡，沿回江
岸。初经市井，随迹原隰。故阡新街，递历互出。古松夹
道。舆行松间，风激木末，响中笙簧，云阴藉裾，山禽逐
盖。既出九曲道中，宛转盘折，登之欲疲。曲竟，古碣不
屋。剔藓考核，感慨陈迹。遂乃憩花宫，登萃景楼。搴蘅
掇藻，骈秩宾筵。饔子割鲜，鲂鲤杂荐，鼓吹墀列歌声。
近筵数觞且辍，攀磴缘萝，直至绝顶，率情草坐，命酒
藉石，袖拂烟霞，喜鹭惊鸳，悉出尊俎之下。面挹大江，
帆樯陆离。遥览白雉，倦云归岫；近引寒溪，迅湍赴曲。
俯睇故城，颓雉积莽。吟谢客之诗章，抚孙权之剑石，
豪华狼藉，俛仰怆神。遂奋起回立，觞转若环，劝酬不文，谑浪无禁。已而落照在山，候吏催暮，于是二君遄
归。予三客留龙磐矶，宵酌矶头，临流洗爵，忽见江光
霞色，窈窕微茫，超然有尘外之想，惜二君之不偕也。
游之明日，磐滨君赋之，属诸君和之以及予。予曰：“古
称登高能赋者为大夫。予山人也，不能赋，请为君志
之。”